โบรกฯแนะ “เก็งกำไร” SQ ลุ้นกำไรปีนี้โตต่อ หลังตุนแบ็กล็อคแน่น 2.8 หมื่นลบ.
โบรกฯแนะ “เก็งกำไร” SQ ลุ้นกำไรปีนี้โตต่อ หลังตุนแบ็กล็อคแน่น 2.8 หมื่นลบ.
โบรกฯแนะ “เก็งกำไร” SQ ลุ้นกำไรปีนี้โตต่อ หลังตุนแบ็กล็อคแน่น 2.8 หมื่นลบ.
25 ก.พ. 2563

“ข่าวหุ้นธุรกิจออนไลน์” ได้ทำการรวบรวมข้อมูลและบทวิเคราะห์ เกี่ยวกับหุ้นบริษัท บริษัท สหกลอิควิปเมนท์ จำกัด (มหาชน) หรือ SQ ภายหลังบริษัทรายงานผลการดำเนินงานงวดไตรมาส 4/2562 และงวดปี 2562 พลิกมีกำไร 1.11 ล้านบาท จากปีก่อนขาดทุน 285 ล้านบาท
ด้านนายศาศวัต ศิริสรรพ์ ประธานเจ้าหน้าที่บริหาร SQ กล่าวว่า ในไตรมาส 4 ที่ผ่านมา บริษัทฯมีรายได้รวม 1,433 ล้านบาท และมีกำไรสุทธิ 124 ล้านบาท เนื่องจากการบริหารจัดการการทำงานของเครื่องจักรโดยรวมตามแผนงานมีประสิทธิภาพ มากขึ้นและในไตรมาสนี้ผลผลิตของทุกโครงการปรับตัวเพิ่มขึ้นจากไตรมาส 3/2562 ส่งผลให้ผลการดำเนินงวดปี 2562 บริษัทฯ มีรายได้รวม  4,773 ล้านบาท เพิ่มขึ้นจากรายได้รวม 3,624 ล้านบาทในงวดปี 2561 และมีกำไร สุทธิ 1 ล้านบาท เมื่อเทียบกับขาดทุนสุทธิ 285 ล้านบาท ในงวดปี 2561
โดยบริษัทฯ มีรายได้จากโครงการ ขุดขนดินและถ่านหินภายใต้ 3 โครงการหลัก คือโครงการ เหมืองแม่เมาะ 7 โครงการเหมืองแม่เมาะ 8 และโครงการเหมืองหงสา โดยโครงการเหมืองแม่เมาะ 7 ได้เข้าสู่ช่วงท้ายของโครงการ ซึ่งจะสิ้นสุดลง ในไตรมาส 1/2563 และตั้งแต่เดือนมกราคม 2563 บริษัทฯจะมีรายได้เพิ่มจากโครงการเหมืองหงสา โดยรับรู้รายได้โครงการบริหารและซ่อมบำรุงระบบสายพานเพิ่มเข้ามาซึ่งมีมูลค่างานรวม2,265ล้านบาท ระยะเวลาดำเนินงาน 7 ปี
สำหรับแนวโน้มธุรกิจปีนี้ บริษัทฯเชื่อมั่นว่าจะมีพัฒนาการที่ดีขึ้นเนื่องจาก บริษัทฯมีปริมาณ งานในมือสูงถึงประมาณ 28,000 ล้านบาท และ บริษัทฯจะเริ่มมีรายได้จากธุรกิจใหม่การจำหน่าย ถ่านหินจากเหมืองถ่านหินเมืองก๊ก ประเทศสาธารณรัฐแห่งสหภาพเมียนมาร์ ที่บริษัทฯได้สัมปทาน ผ่านบริษัทร่วมทุน
ขณะนี้บริษัท ร่วมทุนอยู่ในช่วงการดำเนินการ ขอใบอนุญาตการส่งออกถ่าน (Export licence) ซึ่งบริษัทร่วมทุนจะสามารถ ดำเนินการ ส่งออกถ่านเพื่อขายไปยังนอกประเทศ สาธารณรัฐ แห่งสหภาพเมียนมาร์ได้ โดยตั้งเป้าหมายในเบื้องต้นจำนวน 60,000 ตัน ในไตรมาส 4 ปี 2563 และ เพิ่มปริมาณเป็น 300,000 ตันในปี 2564 จะทำให้บริษัทฯมีโครงสร้างรายได้ที่แข็งแกร่งยิ่งขึ้น
อนึ่งปริมาณงานในมือของบริษัทฯ มูลค่า 28,000 ล้านบาท ที่จะรับรู้รายได้ถึง 8 ปีข้างหน้า ประกอบด้วย โครงการแม่เมาะ 8 มูลค่าประมาณ 16,318 ล้านบาท โครงการหงสา สาธารณรัฐ ประชาธิปไตยประชาชนลาวมูลค่าประมาณ 8,810 ล้านบาท และ งานโครงการบริหารและซ่อม บำรุงระบบสายพาน เพิ่มเข้ามาซึ่งมีมูลค่างานรวม 2,265 ล้านบาท  โครงการแม่เมาะ 7 มูลค่าประมาณ 312 ล้านบาท
ด้าน บล.เมย์แบงก์ กิมเอ็ง (ประเทศไทย) ระบุคำแนะนำ “ซื้อเก็งกำไร” ราคาเป้าหมาย 2.8 บาทต่อหุ้น พร้อมประเมินกำไรปี 2563 เท่ากับ 251 ล้านบาท ดีขึ้นจากปี 2562 ที่มีกำไรเพียง 1 ล้านบาท  สำหรับโครงการเหมืองถ่านหิน Mai Khot ซึ่ง SQ ถือหุ้น 70% กำลังขอใบอนุญาตส่งออกถ่านหิน คาดจะได้ใบอนุญาตในไตรมาส 2/2563 โดยตั้งเป้าหมายส่งออก 60,000 ตัน ในปี 2563 และเพิ่มเป็น 300,000 ตัน ในปี 2564  ซึ่งเรายังไม่รวมในประมาณการ  สำหรับในระยะยาวจะพัฒนาสร้างโรงไฟฟ้า
ขณะที่ราคาหุ้นปัจจุบันซื้อขายบน Valuation ที่ถูก  โดยซื้อขาย P/E ปีนี้ที่ต่ำเพียง 7.2 เท่า  และ P/BV เท่ากับ 0.7 เท่า ดังนั้นประเมินราคาเป้าหมายด้วยวิธี DCF (WACC = 8%) เท่ากับ 2.8 บาท คงแนะนำ “ซื้อเก็งกำไร”